Tinna ɣas ur as-id-terri awal, teẓra tura mačči am zik, ur teffɣen ara medden deg yiḍ, seg wasmi ifukk laman, seg wasmi i d-tuɣal tuggdi. Akken ara d-ɣlint tillas, kra din yeqqerqer, amzun yiwen ur yezdiɣ tamurt. Iberdan ggugmen, anagar uccanen agemmaḍ tcerrigen tasusmi. Ulac win iteffɣen ma ur telli ddemma meqqren. Ad kemnen medden amar acu i asen-id-yeggar yiḍ, ad sburren talaba n yiḍes imi tfukk tinna n leɛnaya. Tamurt teǧǧa leɛnaya ur d-tettakk laman ! Zdel ard d-yali wass ! Ttu lhemm ad k-yettu ! D tikkwal, iḍes yettakk-d talwit.